Tiszanána község Önkormányzata Képviselő-testületének 12/2019. (V.31.) önkormányzati rendelete: **A szeszes ital közterületen történő fogyasztásának tilalmáról.**

Tiszanána község Önkormányzatának Képviselő- testülete az Alaptörvény 32. cikk (1) bekezdés a) pontjában meghatározott feladatkörében eljárva az Alaptörvény a 32. cikk (2) bekezdésében meghatározott eredeti jogalkotói hatáskörében, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 200.§ bekezdés a.) pontjában foglaltak figyelembevételével a következőket rendeli el:

**1.§**

**A rendelet célja**

A rendelet célja a szeszes ital fogyasztásának közterületen való korlátozásával kapcsolatos szabályok megalkotása, amelyek segítik az alkoholfogyasztási szokások befolyásolásával a közterület használat rendjének megőrzését és megtartását, a területek tisztántartását és hozzájárul a közterületi rendbontások, garázda cselekmények, és rendzavarások megelőzéséhez.

**2.§**

**Értelmező rendelkezések.**

Rendelt alkalmazásában

a.) ***közterület:*** a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (továbbiakban: Szabs. tv.) 29. § (2) bekezdésének a) pontjában meghatározott terület.

b.) szeszes ital: a kereskedelemről szóló 2005. évi CLXIV. törvény 2. § 23 a. pontja szerinti minden alkohol tartalmú ital, kivéve a gyógynövények gyógyászati jellegű szeszes kivonatát és az ezek felhasználásával készült terméket, továbbá az 1,2%-nál kevesebb alkoholtartalmú üdítőitalokat.

c.) alkalmi rendezvény: a kereskedelmi tevékenységek végzésének feltételeiről szóló 210/2009. (IX. 29.) Korm. rendelet. 28.§ a) pontja szerinti rendezvény.

**3.§**

**A rendelet hatályai és mentességek**

(1) A rendelet területi hatálya Tiszanána község közigazgatási területén lévő belterületi közterületekre terjed ki.

(2) A rendelet személyi hatálya minden,Tiszanána település közigazgatási területén, bármilyen jogcímen tartózkodó természetes személyekre terjed ki.

(3) A rendelet időbeli hatálya nem terjed ki minden év december 31. napján 18:00 órától a következő év január 1-jén 6:00 óráig terjedő időszakra.

**4.§**

**Szeszes ital fogyasztás korlátozásának szabályai, és kivételei**

(1)E rendelet 3.§ és a 4.§ (2) bekezdéseiben foglalt kivételekkel Tiszanána község belterületének közterületein (különösen a közterület – foglalási engedéllyel nem rendelkező szórakozóhelyek, vendéglátó-ipari egységek kereskedelmi intézmények előtti közterületeken, a buszmegállók előtti területen és az oktatási, kulturális és egészségügyi intézmények előtti közterületen tilos a szeszesital fogyasztása.

(2) E rendelet 4.§ (1) bekezdése szerinti szeszes ital fogyasztás tilalma nem terjed ki:

a) az érvényes közterület-használati engedéllyel, közterület foglalási engedéllyel rendelkező szeszes ital kimérésére jogosult vendéglátó-ipari egységekre, és annak érvényes engedéllyel rendelkező előkertjére, teraszára, kitelepülés területére azok hivatalos nyitvatartási idejében,

b) az engedéllyel szervezett és az engedéllyel rendelkező, illetve a Tiszanánai Közös Önkormányzati hivatalnál bejelentett alkalmi rendezvények területére, a rendezvény idején, illetve a bejelentett családi, városi – és sporteseményekkel kapcsolatos rendezvényekre, illetve bejelentet civil szervezetek, intézmények hivatalos rendezvényeire a rendezvény területére, útvonalára és idejére,

c) a jövedéki adóról és a jövedéki termékek forgalmazásának különös szabályairól szóló 2003. évi CXXVII. törvény 110.§ (11) bekezdésében meghatározott feltételek teljesítésével megvalósuló közterületi értékesítés esetén, az értékesítés területén belül

(3) A közterület használati engedély jogosultja, valamint a szeszes ital kimérésére jogosult vendéglátó-ipari egység köteles vendégkörét tájékoztatni, hogy mely területre vonatkozik az engedélye, azaz mely területen fogyasztható szeszesital a rendelet megsértése nélkül. Az erre vonatkozó tájékoztató tábla mintáját jelen rendelet 1. sz. mellékletét képezi.

(4) A közterületi alkoholfogyasztás tilalmáról tájékoztató tábla mintája jelen rendelet 2. sz. mellékletét képezi.

**5.§**

**Záró rendelkezések**

E rendelet 2019. július 1. napján lép hatályba.